|  |  |
| --- | --- |
| Forum: | Ad hoc RådhusMED om budget 2016 |
| Tid: | 26. februar 2015 kl. 8.00-9.00 |
| Sted: | 832 |
| Deltagere: | Jette Runchel  Niels Carsten Bluhme  Claes Hjort  Jytte Therkildsen  Mette Kløve  Carina Kofoed  Merete Winther  Claus Kolby |
| Afbud: |  |
| Referent: | Pernille Carlsen |

# Beslutningspunkter

## Godkendelse af referat og dagsorden (kl. 8.00-8.05)

**Sagsfremstilling:**

Referat af møde den 21. november samt dagsorden for dagens møde skal godkendes, herunder at kommissoriet udvides til at omfatte budget.

**Beslutning:**

Referat og dagsorden blev godkendt.

*Bilag:*

Referat af møde den 21. november 2014 (14/12768)

## Orientering om budget 2016 (kl. 8.05-8.40)

**Sagsfremstilling:**

Jette Runchel giver en orientering om budget 2016, herunder sparekatalog, tidsplaner m.v.

**Beslutning:**

Jette Runchel oplyste, at planen for budgetarbejdet er godkendt i ØU og KB. Planen for budgetprocessen er blevet vedtaget. Forvaltningen har lagt op til, at der laves et besparelseskatalog på i alt 50 mio. kr., som giver politikerne nogle valgmuligheder.

ØU og KB er også blevet orienteret om, hvordan man rent administrativt arbejder med besparelseskataloget. Politikerne kan komme med egne forslag på et seminar i april måned.

På det administrative område skal der udarbejdes forslag til besparelser på mellem 8-10 mio. kr.

Helle Gehlert orienterede herefter om arbejdet med analysen på det admini-strative område. Man kigger på nøgletal, konkret på organisationen og er med i en benchmarkingundersøgelse med Ballerup, Herlev, Gladsaxe og Høje-Taastrup. BDO er konsulent på undersøgelsen.

Helle Gehlert oplyste videre, at der er et spørgeskema på vej rundt til lederne omkring antal af administrative medarbejdere og arbejdsopgaver. Når man har resultaterne, vil man gå mere i dybden på de områder, hvor man kan se der er afvigelser og muligheder for besparelser.

Merete Winter bemærkede, at det var vigtigt at få fortalt, hvordan bench-markingundersøgelsen skal bruges, og at kommunikationen herom til medarbejderne var klar og tydelig.

Jette Runchel svarede, at det var vigtigt at sige, at det endnu ikke vides om det ender med 50 mio. i besparelser. Det vides først senere på året, når man kender nogle flere tal for kommunens samlede økonomi, men det var vigtigt at lave et sparekatalog, der giver politikerne nogle forskellige valgmuligheder.

Der blev spurgt ind til, om man kiggede på det høje akademikerniveau, man har i kommunen og om der kunne ligge besparelser her. .

Til det kunne Jette Runchel svare, at fordi der har været et meget højt politisk ambitionsniveau over en længere periode, så har man også ansat flere akademikere for at kunne løfte analyse- og konsulentarbejde – opgaver man tidligere har købt udefra.

Det blev bemærket, at der nogen steder har været ønske om opkvalificering og at det ikke er blevet imødekommet.

Jette Runchel opfordrede til, at man tog denne dialog med sin leder og i de lokale MEDudvalg og i PULSsamtaler. Der er løbende tilbud på medarbejdersiden, og man havde en pligt til at følge med der for at se, om der var nogle af disse tilbud, som man med fordel kunne benytte.

Claus Kolby spurgte ind til, hvor bredt besparelsen på administrationen ville ramme. Dels i forhold til hvilke konti der var omfattet og dels i forhold til medarbejdergrupper. Der skrives ud om det i Pippet.

Jette Runchel svarede, at man i første omgang kiggede på konto 6, men at man via analysearbejdet ville kunne fastlægge, om der også var behov for besparelser på andre konti og på de decentrale niveauer. Man havde dermed ikke lagt sig fast på en konto, et område eller en bestemt gruppe. Det måtte analysearbejdet vise. Når man skal foretage de endelige beslutninger, vil der også blive kigget på hvilke kompetencer, man forventes at få brug for fremover.

Der blev spurgt til, om lederniveau ville blive berørt. Dertil kunne Jette Runchel afvise, idet man allerede har slanket lederorganisationen meget. Carina gjorde opmærksom på, at der kunne være behov for at synliggøre, hvor mange ledere, der er blevet sparet væk i alt, da der ikke alle steder er helt klarhed over dette, og at der stadig mange steder er en opfattelse af, at der rent faktisk ikke er sparet på lederniveauet.

Jette Runchel oplyste, at der i efteråret blev svaret på et budgetspørgsmål om lige præcis antallet af ledere. Hun foreslog, at dette budgetspørgsmål blev sendt med ud med referatet.

Claes Hjort bemærkede afslutningsvis, at det var vigtigt at holde sig for øje, at blot fordi nogle stillinger forsvinder, så forsvinder opgaverne ikke nødvendigvis. Det er derfor vigtigt fremover at sikre en rimelig balance mellem kommunens ambitionsniveau og de opgaver der skal udføres, og det er vigtigt at medtænke et godt og sundt arbejdsmiljø. De menige medarbejdere har også regler og rammer omkring deres arbejde, der skal tænkes med.

Endelig bad han om, at man sørgede for at lave så åben og transparent proces som overhovedet muligt, hvor man også husker at inddrage medarbejderne.

Jette Runchel bemærkede, at medarbejderne får mulighed for at komme med input via en medarbejderpostkasse.

*Bilag:*

Sag om orientering om budget 2016 fra KommuneMED med beslutning/referat fra KommuneMEDs møde 13. februar 2015 (15/1223) (eftersendes)

Skema over iværksatte analyser (15/1223)

## Drøftelse af ny model for julefrokost for rådhusets ansatte (Kl. 8.40.-8.55)

Sagsfremstilling:

Der orienteres om et forslag til en ny model for julefrokost for rådhusets ansatte. Forslaget drøftes på mødet.

**Beslutning:**

Jette Runchel gav ordet til Pernille Carlsen, som fortalte, at hun og Jette Runchel på baggrund af mange henvendelser fra medarbejdere omkring de forskellige personalearrangementer de sidste par år havde tænkt lidt over, om man kunne lave en ny model for personalearrangementerne Det var desværre oplevelsen, at jule-after-partyet på forbrændingen var meget lidt besøgt og dermed en meget dyr fest for meget få medarbejdere – både økonomisk og ressourcemæssigt. Det er derfor også svært at forsvare at after-partyet skal bibeholdes.

Et forslag er derfor at lave en samlet julefrokost for alle rådhusets ansatte i Musikteatret. Det er tanken, at Musikteatret skal stå for opdækning, oppyntning, afrydning, servering, mad, afrydning mv. Det var endvidere tanken, at der skal være god underholdning i form af et fedt band, dj og evt. noget underholdning under maden, således at man virkelig får stablet en ordentlig fest på benene. Såfremt der er et stort ønske om, at afdelingerne fortsat kan sidde sammen ved ”afdelingsborde”, tænker man ikke, at det vil være helt umuligt at arrangere.

Såfremt man vælger den foreslåede model, er det ikke tanken, at afdelingerne også skal holde deres egne julefrokoster.

Sensommerarrangementet tænkes ikke videreført. Pengene fra disse arrangementer tænkes kanaliseret over på julefrokosten.

Det blev aftalt, at der sendes en mail ud til medarbejdere om forslaget med mulighed for en tilbagemelding.

Når man har disse tilbagemeldinger i hus, afholdes der et nyt møde i Ad Hoc RådhusMED, hvor der træffes endelig beslutning om de kommende personalearrangementer.

Bilag:

Ingen

# Eventuelt (Kl. 8.55)

Der var intet under eventuelt.